การวิจัยและพัฒนา

ในด้านการวิจัยและพัฒนา บริษัทฯ
มีการพัฒนาเทคโนโลยีอย่างต่อเนื่องในการที่จะควบคุมการสูบจ่ายน้ำดิบได้อย่างมีประสิทธิภาพ
โดยการปรับปรุงสื่อสัญญาณ (media) ที่ใช้ในการส่งผ่านข้อมูลระบบ SCADA
ให้มีความรวดเร็วและมีเสถียรภาพยิ่งขึ้น จากเดิมที่มีการใช้คลื่นวิทยุมาเป็นสายเช่า (Leased
Lines), เคเบิ้ลใยแก้วนำแสง (Fiber Optic), และเครือข่ายแบบไร้สาย (Wireless
Network) ที่มีความกว้างในการส่งข้อมูลระหว่าง 3.2 - 8 Mbps
ซึ่งได้ขยายจำนวนสถานีที่ใช้เครือข่ายไร้สายนี้จนครอบคลุมพื้นที่จังหวัดระยอง ชลบุรี
และฉะเชิงเทรา ทำให้บริษัทฯ สามารถเชื่อมโยงโครงข่ายระบบ SCADA
ครอบคลุมพื้นที่ให้บริการทั้งหมดของบริษัทฯ

นอกจากนี้ บริษัทยังได้พัฒนาชุดอุปกรณ์ที่อยู่ในรูป Compact SCADA
ให้สามารถใช้งานสะดวกขึ้นและมีขนาดตู้เล็กลง เพื่อลดต้นทุนในการติดตั้งระบบ SCADA
สำหรับผู้ใช้น้ำ อีกทั้งสามารถนำไปติดตั้งได้ในทุกสถานที่
เนื่องจากสามารถเลือกใช้ระบบสื่อสารได้หลากหลายประเภท ทั้งนี้ บริษัทฯ
ยังได้นำเทคโนโลยีสารสนเทศการสื่อสารสมัยใหม่ ได้แก่ ระบบ GSM Modem และระบบ GPRS
มาใช้ทดแทนระบบวิทยุในการติดต่อสื่อสารสำรองระหว่างสถานีแม่ข่ายและลูกข่าย
เพื่อลดข้อจำกัดด้านภูมิประเทศของระบบวิทยุและสามารถลดต้นทุนการดำเนินงาน
รวมทั้งการบำรุงรักษาที่สะดวกขึ้น และยังเพิ่มความสามารถของระบบให้ใช้ร่วมกับเครื่อง PDA
(Personal Digital Assistant) ในงานจดมาตรและการบันทึกค่าการทำงานต่างๆ
ของระบบได้เป็นอย่างดี

การพัฒนาในด้าน back office นั้น บริษัทฯ
ได้ออกแบบและพัฒนาโปรแกรมเชื่อมต่อข้อมูลจากระบบ SCADA และระบบข้อมูลการปฏิบัติงานต่างๆ
เพื่อจัดเก็บในระบบฐานข้อมูลกลางขององค์กร (Corporate Data Center),
ระบบบริหารจัดการงานซ่อมบำรุง, ระบบตัวชี้วัดประสิทธิภาพการทำงาน,
ระบบติดตามผลการดำเนินงานตามแผนปฎิบัติการ เป็นต้น ตลอดจนได้พัฒนาแบบจำลองแหล่งน้ำ -
ระบบท่อส่งน้ำในเขตพื้นที่ชลบุรี-ระยอง เพื่อใช้ในงานวางแผนจัดสรรน้ำจากแหล่งน้ำต่างๆ
ของบริษัทฯ
และการสูบส่งน้ำให้เป็นไปอย่างมีประสิทธิภาพและพอเพียงกับความต้องการใช้น้ำทั้งในปัจจุบันและที่คาดว่าจะเกิดขึ้นในอนาคต

ทั้งนี้ บริษัทฯ ยังได้พัฒนาผังโครงข่ายท่อส่งน้ำบน Google Earth
โดยประยุกต์ใช้ข้อมูลแผนที่จากระบบ GIS ของบริษัทฯ
ซึ่งจะเป็นประโยชน์ในการศึกษาวางแผนพัฒนาระบบท่อส่งน้ำและระบบแหล่งน้ำ
ตลอดจนสามารถติดตามสถานการณ์การให้บริการและสถานะแหล่งน้ำอันจะทำให้การให้บริการของบริษัทฯ
มีประสิทธิภาพมากขึ้นอีกด้วย

ด้านการศึกษาวิจัยมาตรวัดน้ำอัตโนมัติ AMR (Automatic Meter Reading) บริษัทฯ
อยู่ระหว่างการพัฒนาเครื่องต้นแบบ AMR
ซึ่งสามารถวัดปริมาณการใช้น้ำอย่างเที่ยงตรงและสามารถส่งข้อมูลการใช้น้ำไปศูนย์กลางได้โดยอัตโนมัติ
ทั้งนี้ เมื่อเครื่องต้นแบบแล้วเสร็จจะสามารถนำไปใช้ได้ทั้งในกิจการของบริษัทฯ,
กิจการประปาและกิจการตู้น้ำดื่มหยอดเหรียญของกลุ่มบริษัทฯ
ซึ่งจะทำให้เกิดประโยชน์ในด้านความถูกต้องในการอ่านมาตร
การลดจำนวนบุคลากรในขบวนการอ่านมาตรและออกบิล สามารถสรุปยอดการใช้น้ำและค่าบริการได้
อย่างถูกต้อง รวดเร็ว และตรงเวลา ซึ่งขณะนี้ได้พัฒนามาตรต้นแบบแล้วเสร็จ
อยู่ระหว่างการนำไปทดลองใช้กับระบบจริง

การศึกษาและวิจัยเทคโนโลยีการผลิตน้ำประปาขนาดเล็ก ด้วยระบบเมมเบรน บริษัทฯ
ได้ตระหนักถึงปัญหาความขาดแคลนน้ำสะอาดสำหรับบริโภคอุปโภคในเขตชุมชนขนาดเล็ก
  ประกอบกับเทคโนโลยีการกรองด้วยเมมเบรนเริ่มเป็นที่แพร่หลายและมีแนวโน้มราคาถูกลง     บริษัทฯ
จึงริเริ่มศึกษาระบบผลิตน้ำประปาขนาดเล็กด้วยระบบเมมเบรน      
ปัจจุบันอยู่ระหว่างการศึกษาเครื่องต้นแบบ   
   เพื่อปรับปรุงประสิทธิภาพให้สามารถดำเนินการในเชิงพาณิชย์    
   ตลอดจนออกแบบพัฒนาเพื่อประยุกต์ใช้งานเป็นระบบประปาเคลื่อนที่(Mobile unit) ต่อไปในปี
2550